食河豚
作者：周晞稷
朝代：宋

paragraphs: 君不見楚王渡江萍如日，剖而食之甜似蜜。
河魨本自食楊花，花結浮萍萍結實。
又不見越王食鱠遺其餘，中流化作王餘魚。
河魨本是當年物，尚带西子胸前酥。
春紅摇摇波頭暖，蔞蒿蒙茸蘆筍短。
嫩肥初破鼈裙重，膩白細挑羊腦滿。
嗟予二年留江城，嗜此不去遲吾行。
鱸鮮便覺官可棄，雁美却得人呼卿。
鄰翁勸我知機早，有毒傷人如鴆鳥。
世間萬事是機穽，此外傷人亦非少。
我生有命懸乎天，飽死終勝饑垂涎。
君看子美牛炙嚴武尤可憐。